Roar Strand klar for Northugs fotballag
Roar Strand (43) - evighetsmaskinen med over 600 kamper for Rosenborg - gjør som tidligere lagkamerat Christer Basma når han velger å spille for Mosvik denne sesongen. - Jeg har spilt en del på Rosenborgs oldboyslag, men jeg må nok opp noen hakk treningsmessig, sier Roar Strand til VG før sitt comeback i 6. divisjon. Strand, som for øvrig har spilt over 70 Champions League-matcher, sier det ikke måtte så mange henvendelser til fra Petter Northug før han takket ja.- Nei, det var ikke snakk om så mye overtaling. Det kom to forespørsler om jeg ville være med og «røre» meg litt og ha det litt artig. Jeg blir med for å holde meg form, sier Strand om dialogen med skistjernen. Siden alle Mosviks hjemmekamper er flyttet til Dalgård i Trondheim var det enklere for Strand å takke ja. - Det var en viktig grunn til at jeg sa ja til å bli med, sier Roar Strand. Han havner i godt selskap. Foruten Christer Basma og Petter Northug spiller både lillebror Tomas Northug og skiløperne John Kristian Dahl, Magnus Frodahl og Eirik Lorentsen for Mosvik.En annen tidligere landslagsveteran med lang fartstid i Rosenborg kan også bli å se på Dalgård. Bent Skammelsrud (46) har lovet å spille én kamp for Mosvik. - Jeg har ingen planer om å ta opp fotballkarrieren. «Støvlene» mine er grodd fast i hylla. Men i et svakt øyeblikk sa jeg ja til å spille en kamp. Det kan jo bli artig for dem som skal se på, sier Skammelsrud til VG og ler.
Petter Northug (27) har styrket Mosviks 6. divisjonslag med nok en erfaren senior før fotballsesongen innledes i mai.